《寄五兄公择 其二》
清代·万斯同

陶令常乞食，颜公亦求米。古来贤达人，所遇犹若此。

况我与时违，冻馁固其理。且当守故居，量力营菽水。

得食暂安眠，聚庐亦可喜。君胡事远游，经旬去乡里。

未得一钱看，反受三春馁。伊优复伊优，运命固如是。

不见张长公，白首田园里。

作者简介：（1638—1702）浙江鄞县人，字季野，号石园。万斯大弟。康熙间荐博学鸿词科，不就。精史学，尤熟悉明代掌故。参与修《明史》，前后十九年，不署衔，不受俸。《明史稿》五百卷，皆其手定。及卒，门人私谥贞文先生。有《历代史表》、《纪元汇考》、《儒林宗派》、《群书辨疑》、《石园诗文集》等。